《呈雪窦僧野翁》
宋代·陈著

雨屋又留连，回头七载前。
同游半黄土，百感两霜颠。
睡醒茶为祟，吟清山结缘。
他年北窗下，谁复对床眠。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。